Departement sê oor skoolvakansiegerugteArgieffoto Die departement van basiese onderwys het gerugte verwerp dat die skoolvakansie weens Mandeladag-vieringe verleng gaan word. “ŉ Fopboodskap word op sosialemediaplatforms versprei wat aandui dat skole nie op 17 Julie vir die derde kwartaal gaan open soos op die skoolkalender aangedui is nie,” het Elijah Mhlanga, woordvoerder van die departement, gesê. Die fopboodskap is oënskynlik deur die presidensie uitgestuur en aan alle kringbestuurders, hoofde, adjunkhoofde, departementshoofde, onderwysers, ouers en leerders gerig. Die boodskap lui dat die heropening van skole weens Mandeladag-vieringe [op 18 Julie] tot 19 Julie geskuif gaan word aangesien “daar baie dinge gaan gebeur”. “Die departement wil beklemtoon dat die boodskap nie amptelike kommunikasie van die presidensie af is soos voorgehou nie. Die mense wat die valse boodskap geskep het, wil net angstigheid en onsekerheid skep. Die departement sal nooit sulke belangrike inligting deur sosiale media bekendmaak nie en het amptelike kanale. Skole sal op 17 Julie heropen soos op die skoolkalender aangedui word,” het Mhlanga bygevoeg. Die departement raai almal wat die boodskap ontvang het aan om die persoon wat dit aan hulle gestuur het, in te lig dat dit fopnuus is om verdere verwarring te voorkom.